ZRUŠENÉ všeobecne záväzným nariadením č. 2/2000.

Všeobecne záväzné nariadenie
hlavného mesta Slovenskej republiky Bratislavy
č. 1/1993
z 18. februára 1993
o poplatku za znečisťovanie ovzdušia malým zdrojom
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a f) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a § 5 ods. 8 zákona Slovenskej národnej rady č. 311/1992 Zb. o poplatkoch za znečisťovanie ovzdušia sa uznieslo na tomto všeobecne záväznom nariadení:

§ 1
Účel nariadenia
Toto všeobecne záväzné nariadenie (ďalej len „nariadenie“) vymedzuje pojmy, povinnosti prevádzkovateľov malých zdrojov znečisťovania ovzdušia na území hlavného mesta Slovenskej republiky Bratislavy a určuje výšku poplatku za znečisťovanie ovzdušia.

§ 2
Pojmy
(1) Malým zdrojom znečisťovania ovzdušia1) (ďalej len „malý zdroj“) sú technologické objekty obsahujúce stacionárne zariadenia na spaľovanie palív s tepelným výkonom nižším ako 0,2 MW, zariadenia technologických procesov nespadajúcich do kategórie veľkých a stredných zdrojov znečisťovania,2) plochy, na ktorých sa vykonávajú práce, ktoré môžu spôsobovať znečisťovanie ovzdušia, skládky palív, surovín, produktov a odpadov a zachytených exhalátov a iné stavby, zariadenia a činnosti výrazne znečisťujúce ovzdušie.
(2) Prevádzkovateľom malého zdroja (ďalej len „prevádzkovateľ“) podľa tohto nariadenia sa rozumie právnická alebo fyzická osoba oprávnená na podnikanie.3) 

§ 3
Povinnosti prevádzkovateľa
(1) Prevádzkovateľ je povinný:
a)	oznámiť každoročne do 15. februára Magistrátu hlavného mesta Slovenskej republiky Bratislavy (ďalej len „magistrát“) údaje potrebné na zistenie škodlivosti vypúšťanej znečisťujúcej látky a o veľkosti zdroja prevádzkovaného v uplynulom roku. Vzor oznámenia je uvedený v prílohe tohto nariadenia,
b)	platiť poplatok za znečisťovanie ovzdušia (ďalej len „poplatok“),
c)	umožniť povereným pracovníkom hlavného mesta Slovenskej republiky Bratislavy (ďalej len „hlavné mesto“) kontrolu malého zdroja a poskytnúť všetky potrebné údaje o jeho prevádzkovaní.
(2) Povinnosť platiť poplatok sa nevzťahuje na:
a)	fyzické osoby prevádzkujúce malé zdroje s tepelným výkonom do 50 kW, pokiaľ nie sú pravidelne používané na výkon podnikateľskej činnosti,4)
b)	prevádzkovateľov stacionárnych spaľovacích zariadení, v ktorých sa ročne spáli menej paliva ako je uvedené v § 4 ods. 1.
§ 4
Výška poplatku
(1) Výška poplatku prevádzkovateľa zariadenia na spaľovanie palív s tepelným výkonom nižším ako 0,2 MW je 100 Kčs, ak v ňom za obdobie uplynulého roka spálil:
a)	0,75 t hnedého uhlia, alebo
b)	1,25 t čierneho uhlia, koksu, ťažkého vykurovacieho oleja, alebo
c)	2,00 t ľahkého vykurovacieho oleja, alebo
d)	5,00 t nafty, alebo
e)	40 000 m3 zemného plynu.
(2) Výška poplatku pri vyššej spotrebe paliva je násobok 100 Kčs a podielu skutočnej spotreby k spotrebe uvedenej v odseku 1, najviac však 10 000 Kčs.
(3) Výška poplatku prevádzkovateľa malých zdrojov neuvedených v odseku 15) sa vyrubí za obdobie kalendárneho roka paušálnou sumou od 100 Kčs do 10 000 Kčs úmerne podľa množstva a škodlivosti vypúšťaných znečisťujúcich látok alebo spotreby množstva látky, z ktorej znečisťujúce látky vznikajú.

§ 5
Vyrubenie poplatku
(1) Poplatok vyrubí primátor hlavného mesta (ďalej len „primátor“).
(2) Poplatok je splatný do 15 dní po doručení rozhodnutia o výške poplatku.

§ 6
Sankcie
(1) Za nesplnenie povinnosti uvedenej v § 3 ods. 1 písm. a) uloží primátor prevádzkovateľovi pokutu od 100 Kčs do 10 000 Kčs.6)
(2) Za nesplnenie povinnosti uvedenej v § 3 ods. 1 písm. b) je prevádzkovateľ povinný zaplatiť za každý deň omeškania penále vo výške 0,3 % z vyrúbeného poplatku.7)
(3) Za nesplnenie povinnosti uvedenej v § 3 ods. 1 písm. c) uloží primátor prevádzkovateľovi pokutu od 500 Kčs do 100 000 Kčs.8)
(4) Pokutu podľa odseku 1 a 3 možno uložiť do jedného roka od dňa, kedy sa primátor o porušení povinnosti dozvedel, najneskôr do 3 rokov od porušenia tejto povinnosti.9)

§ 7
Spoločné ustanovenie
(1) Pri zániku malého zdroja je prevádzkovateľ povinný zaplatiť okrem poplatku určeného podľa skutočnosti uplynulého roka aj poplatok za to obdobie kalendárneho roka, v ktorom znečisťoval ovzdušie, než došlo k zániku malého zdroja. Za tým účelom oznámi zánik malého zdroja do 15 dní magistrátu, vrátane údajov podľa prílohy tohto nariadenia.
(2) Poplatok je príjmom rozpočtu hlavného mesta. Použitie poplatku je účelovo viazané na ochranu životného prostredia hlavného mesta a na zabezpečenie výkonu úloh štátnej správy ochrany ovzdušia, prenesených na hlavné mesto.
(3) Sankcie sú príjmom rozpočtu hlavného mesta.

§ 8
Účinnosť
Toto nariadenie nadobúda účinnosť 18. marca 1993.

Peter Kresánek v. r.
primátor

Príloha
všeobecne záväzného nariadenia hlavného mesta Slovenskej republiky Bratislavy
č. 1/1993

Mestská časť: Príloha
OZNÁMENIE
údajov potrebných pre určenie výšky poplatku za znečisťovanie ovzdušia na rok 199 .
(podľa skutočnosti roka 199 .)
Prevádzkovateľ malého zdroja oznamuje podľa § 5 ods. 7 zákona SNR č. 311/1992 Zb. o poplatkoch za znečisťovanie ovzdušia Magistrátu hlavného mesta SR Bratislavy tieto údaje potrebné pre určenie výšky poplatku:

I. Všeobecné údaje

Adresa zdroja:	Malý zdroj - názov technológie, výroby (spaľovacie zariadenie s tepelným výkonom nižším ako 0,2 MW,	
Prevádzkovateľ zdroja:	zariadenie technologických procesov a pod.)	
(adresa)	 	
Identifikácia:	 	
(IČO, fyzická osoba, právnická osoba)	 	
Bankové spojenie:	 	
Dátum zahájenia prevádzky:	 	

II. Údaje o malých zdrojoch
A. Prevádzkovateľ stacionárneho spaľovacieho zariadenia s tepelným výkonom nižším ako 0,2 MW ďalej uvádza:

Typ kotla:	Výkon:	Druh roštu:	
Druh paliva:	Spotreba paliva:	
Výška komína:	Poznámka:	
B. Prevádzkovateľ zariadenia technologických procesov nespadajúcich do kategórie veľkých a stredných zdrojov (napr.: pražiarne kávy, údenie mäsa a rýb, mlyny, pekárne, spracovanie obilia) uvádza:
kapacita výroby (t/rok)
spotreba základných surovín (t/rok)
druh znečisťujúcich látok
hmotnostný tok znečisťujúcich látok (t/rok)
spôsob zistenia emisií znečisťujúcich látok (meranie, bilančný výpočet).
C. Prevádzkovateľ skládky palív, surovín, produktov, odpadov a zachytených exhalátov, plochy na ktorých sa vykonávajú práce, ktoré môžu spôsobovať znečisťovanie ovzdušia a iné stavby, zariadenia a činnosti výrazne znečisťujúce ovzdušie (napr. manipulácia s uhlím, obilím, sypkými materiálmi a pod.) uvádza:
druh vykonávanej činnosti
druh manipulovanej, skladovej látky
množstvo manipulovanej, skladovej látky (t/rok)
veľkosť manipulačnej plochy.

Príloha
Oznámenie vyhotovil: Podpis:
Za správnosť zodpovedá: Podpis:
Telefón:
Predložené dňa:

III. Výška poplatku (vyplní magistrát)

stacionárne zariadenie pre spaľovanie palív (A)	 	
technologický zdroj (B)	 	
iné zariadenia a činnosti (C) 
poplatok spolu	 	
uložený rozhodnutím	zo dňa	

Podpis: